पूँजीगत लाभकरको अन्योलता केहि दिनभित्र अन्त्य गर्ने सरकारको आश्वासन पछि गत साताको अन्तिम दिन बढेको शेयर बजारले यो साताको पहिलो दिन पनि निरन्तरता पाएको छ । नेप्से परिसूचकसँगै कारोबार रकममा समेत सुधार आएकाले शेयरबजारले सुधारको संकेत दिएको छ ।
गत बुधबार लगानीकर्ताले अर्थमन्त्री डा. युवराज खतिवडालाई भेटेर हकप्रद र बोनस शेयरमा लाग्ने पूँजीगत लाभकरको बिषयमा देखिएको अन्योलता अन्त्य गर्न माग गरेका थिए ।
अर्थमन्त्री खतिवडाले केहि दिनमै लगानीकर्तालाई मर्का नपर्नेगरी यो बिषयलाई टुङ्याइने जानकारी गराएका थिए ।
अर्कातर्फ बैंक तथा वित्तीय संस्थाहरुलाई ब्याजदर घटाउने दबाब परेको छ । केही बैंकहरुले निक्षेपको ब्याज घटाउन सुरु गरिसकेका छन् । निक्षेपको सँगै कर्जाको ब्याज घट्ने विश्वास लगानीकर्तामा देखिन्छ । #C53 त्यस्तै १२ अंक मुनी बजार पुग्दा अधिकांश कम्पनीहरुको शेयर मूल्य सस्तिएको र लाभांश घोषणा गर्ने समय भएकाले लगानीकर्ता बजार प्रवेश गर्न थालेका छन् । केही म्युचुअल फण्डहरुले समेत विस्तारै शेयरमा लगानी बढाउदा बजार सकारात्मक हुन पुगेको हो ।
आइतबार नेप्से सूचक ८.५९ अंकले बढेर ११९०.२८ विन्दुमा पुगेको छ । १६४ कम्पनीको ९ लाख ६० हजार ७१४ कित्ता सेयर ३० करोड २५ लाख रुपैयाँ बराबरमा खरिदबिक्री भएका छन् । गत विहीबारको तुलनामा कारोबार रकम समेत ९ करोडले बढेको हो।
कुल १० वटा समूहको सेयर कारोबार भएकामा ७ वटा समूह माथि लागेका छन् भने ३ वटामा गिरावट आएको छ । होटेल समूह ३२.११ अंकले बढेको छ । वाणिज्य बैंक समूहमा पनि ११.१४ अंकले उकालो लागेको छ ।
एनआइसी एशियाको सबैभन्दा धेरै ३ करोड २० लाख रुपैयाँ बढीको कारोबार भयो । यसैगरी, कारोबार रकमकै आधारमा दोस्रो र तेस्रो स्थानमा क्रमशः नेपाल लाइफ इन्सुरेन्स र एनएमबि बैंक परेका छन् ।
विश्वका निर्धनतम देशले रोजगारीका अवसर सृजना गर्ने गतिशील व्यापार एवं उद्यमशीलताबाट मात्र गरिबीको अन्त्य गर्नसक्ने पछिल्लो एउटा अन्तर्राष्ट्रिय अध्ययनले देखाएको छ। संयुक्त राष्ट्रसङ्घीय व्यापार तथा विकास सम्मेलन (अङ्कट्याड) ले मंसिर ४ गते विश्वभर एकैपटक सार्वजनिक गरेको अल्पविकासति देशहरूसम्बन्धी वार्षिक प्रतिवेदनमा गरिबी घटाउने एक मात्र औजार उद्यमशीलता भएको जनाइएको छ ।